सफायर स्कूल के कक्षा सात के छात्र विनय महतो की संदेहास्पद मौत

रांची। झारखंड की राजधानी के प्रसिद्ध सफायर इंटरनेशल स्कूल के हॉस्टल के बाहर शुक्रवार को एक 12 साल के स्टूडेंट विनय महतो की हत्या कर दी गई। उसकी इतनी पिटाई की गई कि लिवर फट गया। हत्यारों ने ड्रिल मशीन से उसके सिर में छेद कर दिया। उसके साथ अननेचुरल सेक्स होने की आशंका भी जताई गई है। इस मामले में स्कूल के तीन टीचर्स हिरासत में लिए गए हैं।

कई टीचर्स और स्टूडेंट्स से की गई पूछताछ

शनिवार को हॉस्टल पूरी तरह से खाली कर दिया गया। स्कूल बंद हो जाने की वजह से सारे स्टूडेंट्स अपने घर चले गए। वहीं एसएसपी आज हॉस्टल में पहुंचे और पुन: जांच की। कई टीचर्स और स्टूडेंट्स से भी पूछताछ की गई।

एफएमटी HOD ने दिया शो कॉज

विनय का पोस्टमार्टम समय पूर्व रिम्स एफएमटी (फॉरेंसिक मेडिसीन ट्रीटमेंट) विभाग के एचओडी को बिना जानकारी दिए कर दिया गया। इस मामले में रिम्स एफएमटी के एचओडी डॉ. तुलसी महतो ने पोस्टमार्टम करने वाले डॉक्टर को शो कॉज दिया है। डॉ. महतो ने पोस्टमार्टम करने वाले डॉ. मनोज कोड़ा से पूछा है कि जब सुबह दस बजे से पहले और शाम पांच बजे के बाद डीसी की आज्ञा के आधार पर ही पोस्टमार्टम करने का नियम है तो किसके आदेश पर यह पोस्टमार्टम किया गया है।

कुछ बोलना चाह रहा था, लेकिन आवाज नहीं निकल रही थी...

बताते चलें कि विनय टीचर्स हॉस्टल के बाहर घायल अवस्था में गिरा हुआ मिला था। काफी खून बह चुका था। टीचर ध्रुवा नंद ने उसके घायल होने की सूचना अन्य टीचर्स को दी। उसे कमरे में ले जाया गया, जहां स्कूल की नर्स पुतुल ने प्राथमिक उपचार किया। पुतुल ने बताया कि विनय दर्द से कराह रहा था। कुछ बोलना चाह रहा था, लेकिन आवाज नहीं निकल रही थी।

टीचर्स लेकर निकले अस्पताल

पांच-छह शिक्षक उसे लेकर अस्पताल रवाना हुए। लेकिन, बिरसा चौक के पास उसने दम तोड़ दिया। शिक्षक उसे लेकर गुरुनानक अस्पताल पहुंचे, जहां से उन्हें रिम्स जाने को कहा गया। रिम्स में डॉक्टरों ने उसे मृत घोषित कर दिया। पुलिस ने शिक्षक अनूप चक्रवर्ती, ध्रुवा नंद जाना और मंतोष सेन गुप्ता को हिरासत में लिया है। पुलिस इनसे लगातार पूछताछ कर रही है। स्टूडेंट की लाश टीचर्स हॉस्टल के सामने पड़ी मिली थी।

दाईं आंख लगभग बाहर आ गई थी

पोस्टमार्टम करने वाले डॉक्टरों की मानें तो विनय की बेरहमी से पिटाई की गई थी। पिटाई के कारण विनय का लिवर फट गया था। उसके सिर और पेट पर भी गंभीर चोटें थीं। सिर पर एेसे गहरे जख्म मिले हैं, जो नुकीले हथियार से दिए गए हों। इस से उसका दायां आंख लगभग निकल गया था। दो दांत भी टूटे हुए थे। शिक्षक के कमरे से मिले बच्चों के पांच अंडर गारमेंट्स हिरासत में लिए गए तीनों शिक्षक टीचर्स हॉस्टल के जिस कमरे में रहते हैं, वहां की तलाशी में पुलिस को कई आपत्तिजनक चीजें मिलीं। एक शिक्षक के कमरे की दीवार पर जगह-जगह लिखा था- ‘फेल-फेल-फेल, ऐसे तो न बदलेंगे नसीब’। साथ ही फेल-फेल लिखी हुई 30-40 पर्चियां भी मिलीं। एक कमरे में बच्चों के पांच अंडर गारमेंट्स मिले तो कंप्यूटर में लड़के को लड़की का रूप दिया गया फोटाे। पुलिस ने इसे जब्त कर लिया है। अननेचुरल सेक्स की आशंका

रांची के एसएसपी कुलदीप द्विवेदी ने कहा कि जांच में पुलिस को कुछ ऐसी चीजें मिली हैं, जिससे लगता है कि छात्र के साथ अननेचुरल सेक्स हुआ है। सुबह चार बजे मुझे फोन पर बताया गया कि सफायर स्कूल के छात्र की मौत हो गई है। फिर पुलिस मौके पर गई।

पुलिस को पोस्टमार्टम और एफएसएल रिपोर्ट का इंतजार

एएसपी प्रशांत आनंद ने बताया कि यह हत्या का मामला है। पुलिस पोस्टमार्टम और एफएसएल रिपोर्ट का इंतजार कर रही है। इधर, पोस्टमार्टम के बाद परिजनों ने बच्चे के शव को लेकर स्कूल के गेट पर धरना दे दिया। उनकी मांग थी कि जब तक हत्यारे को गिरफ्तार नहीं किया जाता, वे शव लेकर नहीं जाएंगे।

पहले बताया बीमार फिर कहा एक्सीडेंट

विनय के पिता मनबहाल महतो मूलत: चंदाघासी के हैं। पेशे से व्यवसायी मनबहाल अपने तीनों बच्चों को इस स्कूल में पढ़ाने के लिए रांची के अरगोड़ा में भाड़े का मकान लेकर रहते हैं। मनबहाल के मुताबिक स्कूल प्रबंधन ने पहले विनय के बीमार होने की जानकारी दी, लेकिन रात तीन बजे बताया गया कि उनका बेटा गिर गया है। तत्काल रिम्स बुलाया गया। वहां विनय स्ट्रेचर पर खून से लथपथ पड़ा हुआ था। मां कौशल्या देवी ने उसे उठाने का प्रयास किया, लेकिन गार्ड ने बताया कि बच्चे की मौत हो चुकी है। परिजनों के आते ही शिक्षक विनय का शव छोड़कर रिम्स से बिना बताए भाग निकले।

आगे की स्लाइड्स में देखिए फोटोज...

फोटो: हरीश चौधरी।